*fa.: Gerevich Tibor
 Via Giulia 1, Róma, Olaszország 00186*

**Tisztelt Miniszter Úr,
Kedves Kollégám,**

Az országunkban végbemenő helyzetet könnyes és aggódó szemekkel nézem: szemeim könnyesek, mert országunk sorsáról lévén szó, de ugyanakkor aggódó, hisz egyik legfőbb intézményünk, a Nemzeti Teátrum jövője az utóbbi években megindult romlás keresztútján halad továbbra is. Következő soraimban engedd meg, Miniszter Úr, hogy javaslatot tegyek e fennálló, egyre jobban burjánzó nihilizmus megoldására.

Országunk lakóiban, a magyar emberekben a magyar nemzettudatot erősíteni, a színházban pedig saját irodalmunk megjelenítését szorgalmazni kell.
A nemzettudatot erősíteni, de nem akárhogyan. Az irodalmunk három alappillérét képező bástyát nem hagyhatjuk magára, azt folyamatosan támogatni és nemzeti drámáink színre vitelét szorgalmazni kell.
Nem akárhogyan, mert egy nemzetről van szó: pontosabban a magyar nemzetről, melynek mindig is igénye volt a kultúrára, a költészet és színészet megismerésére.

Pontosan ezért nem mindegy, hogy *nemzeti* színházunk milyen alakban jelenik meg a nagyközönség előtt. Ami az utóbbi években lefolyt a Dunán, az nemes egyszerűséggel vállalhatatlan részemről ugyanúgy, mint a te részedről is. Hevesi Sándor igazgatói pályafutása sajnos most már beleíródott a Nemzeti Színház történelmébe *cum sui scandali*: ez ellen már nem tudunk mit tenni!
Az ő jelenlétét követő évek bizonytalansága, alacsony nézőszámai és átlagon aluli teljesítménye csak tovább erősíti bennem, mint a magyar kultúra iránt *in omne aevum* elköteleződött hazafiban a reformra való igényt!
A nemzeti múlt, a nemzeti örökség és kapcsolatunk a nagyvilággal: ilyen és ehhez hasonló magasztos kérdésekkel foglalkozzanak az előadások! Ehhez pedig nélkülözhetetlen lenne, hogy olyan direktort válassz, Miniszter Úr, a Teátrum élére, akivel jó viszony ápolása mellett könnyen szót értenek, és aki „*nevünket megint széppé, valamint régi nagy híréhez méltóvá teszi”*.

Rögtön a lényegre is török: jómagam ilyen, nemzeti és megfelelően jobboldali beállítottságú személynek tartom Németh Antalt!
Külföldön is tapasztalatot szerző diákként, a baráti Németország számos egyetemén megforduló, szakmájában kiválóságáról elhíresült színházi szaktekintélyről beszélünk.
Tanulmányai során és azt követően nem csak a színészi és rendezői pálya legapróbb nüanszait sajátította el, de az utóbbi időkben fordítással és műátírással is foglalkozott.
Beállítottságát tekintve kétségtelenül kijelenthetem, hogy Németh úr megfelelően nemzethű és bizonyosan jobboldali kvalitásokkal bír. Legfőbb célkitűzése országunk és nemzetünk ideológiai szempontból való helyes útra térítése, életében eddig mindig a hon feltámasztására és a nagy tekintélyű Magyar Királyság értékeinek megőrzésére törekedett.

Nagyméltóságú Uram, Tisztelt Miniszter Úr, Kedves Bálint: amennyiben nem szeretnéd, hogy Királyságunk művelt rétege örökké elpártoljon a Nemzeti Teátrumtól, most kell egy olyan döntést meghozni, mely által egy, az összetartozásunk kulturális jegyeit magában hordozni képes direktor kerül a színház élére. Hiszen

*„ignoranti quem portum petat, nullus suus ventus est”*,

vagyis Seneca szavaival élve: „[aki nem tudja, melyik kikötőbe tart, sohasem talál kedvező szelet”.](https://dictzone.com/magyar-latin-szotar/aki%20nem%20tudja%2C%20melyik%20kik%C3%B6t%C5%91be%20tart%2C%20sohasem%20tal%C3%A1l%20kedvez%C5%91%20szelet%20%7Bseneca%7D)

Bízom benne, hogy nem fogsz olyan döntést hozni, melyet veled együtt nemzetünk is meg fog bánni. Az e direktor által meghatározott út fogja eldönteni a jövőnket, tisztelt miniszter úr: és soha ne feledd, miképp „*minden ország támasza, talpköve a tiszta erkölcs, mely ha megvész, Róma ledűl és rabigába görbed*”.
Ez alkalommal szó szerint értem mondanivalómat: mert ha Budapest jövője elvész, akkor Rómában lévő Akadémiám is hamarosan a bukás sorsára jut.

Mélységes tisztelettel és nemzethű üdvözlettel,

Gerevich Tibor

Róma, 1935. 02.14-e